Kwagga, Werner ook op pad oorsee | Netwerk24
Plaasaanvallers sal in die toekoms twee keer dink voordat hulle die tawwe Tyla Jankielsohn (23), 'n passievolle perderuiter en -afrigter, by haar plaashek inwag.
Kwagga, Werner ook op pad oorsee
Deur Brenden Nel 23 Junie 2019 09:00
Die Leeus se staatmakerflank en Springbok, Kwagga Smith, gaan ná die Curriebekerreeks vir drie maande as 'n plaasvervangerspeler by die Skotse klub Edinburgh speel.
Smith kan ook volgende jaar vir die Leeus verlore wees as onderhandelinge nie goed verloop nie.
Kwagga Smith. Foto: Gallo Images
Die Leeus onderhandel nog met Smith om volgende jaar vir hulle Superrugby te speel.
Hulle wil graag sy dienste behou, maar hy kan koers kies Japan toe, met 'n soortgelyke kontrak as dié van Malcolm Marx, om vir 'n jaar in die Ooste te gaan speel voordat hy na Suid-Afrika terugkeer.
Marx het met die Leeus ooreengekom om 'n jaar oorsee te gaan speel.
Smith het nog nie sy droom opgegee om weer vir die Springbokke te speel nie, en as hy deur die afrigter, Rassie Erasmus, gekies word, sal hy die plan laat vaar om Edinburgh toe te gaan.
As hy nie gekies word nie, kan sy heil egter oorsee lê.
Smith, wat nog beseer is nadat hy sy dyspier geskeur het, sal vir die Leeus beskikbaar wees tydens die Curriebeker-reeks.
Daarna sal hy egter Edinburgh toe vertrek waar hy vir dié klub in die Pro14-reeks sal speel terwyl sy sterre by die Wêreldbekerreeks betrokke is.
Smith se oudsewesspanmaat Werner Kok het 'n soortgelyke kontrak by die Franse klub Toulouse onderteken.
Hy beplan om kort ná die Curriebekerreeks na Frankryk te vertrek.
Edinburgh het 'n klomp Suid-Afrikaners in sy geledere.
Dit sluit in WP Nel, die oud Bulstut Pierre Schoeman, die Kings se oudkaptein Mike Willemse en die agterspelers Duhan van der Merwe (Akker se broer) en Jaco van der Walt, die gewese Leeu.
Meer oor: Leeus | Edinburgh | Springbokke | Toulouse | Curriebekerreeks | Kwagga Smith | Werner Kok | Flank